**Szállítójegy nyomtatvány kitöltési útmutatója**

1. **Szállítójegy kibocsátója:** a technikai azonosító számmal rendelkező faanyag kereskedelmi lánc szereplő, aki az Evt. 90. § szerint
* erdő esetén az **erdőgazdálkodó, vagy annak meghatalmazottja**,
* az erdőn kívüli (fásítás, a törvény hatálya alá tartozó erdőnek nem minősülő területről, valamint a törvény hatálya alá nem tartozó) területekről származó faanyag esetében **a földrészlet tulajdonosa, vagy a faanyaggal rendelkezni jogosult személy**.

A kitöltéskor a technikai azonosító számmal rendelkező magán- vagy jogi személy nevét kell megadni, nem pedig annak képviselője, meghatalmazottja nevét, akik viszont természetes személyként a 22. számú rovatban kiállítóként aláírhatnak. **Minden esetben kitöltendő!**

**2. Vevő:** aki a faanyag/fatermék tulajdonjogát valamilyen jogcímen megszerzi

A Vevő esetében, amennyiben az természetes személy, a név és a cím, amennyiben jogi személy, a név mellett a székhely megadása kötelező. Technikai azonosító szám hiányában értelemszerűen annak feltüntetése nem szükséges. Export esetén kitöltése kötelező.

**Kitöltése elhagyható**, amennyiben a szállítás nem közvetlenül a vevő részére történik és az átvevő nem azonos a vevővel, vagy nem a vevő képviselője/meghatalmazottja, továbbá akkor sem, ha nem történik tulajdonváltás, csak a termék jelenlegi tulajdonosának rendelkezése alapján történik a szállítás (telephelyek közötti árumozgatás, külső raktározási helyre történő szállítás, stb.)

**3. Feladás helye:** A szállítmány felrakodási helyének címe, helyrajzi száma vagy erdészeti azonosítója. Több rakodóhelyről történő szállítás esetén, amennyiben az egyes rakodóhelyek közötti szállításhoz szállítójegy kiállítása szükséges, minden egyes rakodóhelyről származó szállítmány esetében külön szállítójegyet kell kiállítani. **Minden esetben kitöltendő!**

**4. Átvétel helye:** A szállítmány leterhelésihelyének címe, helyrajzi száma vagy erdészeti azonosítója. Amennyiben több helyen kerül a szállítmány átvételre, mindegyik átvételi hely esetében külön szállítójegyet kell kiállítani az adott szállítmányra. **Minden esetben kitöltendő!**

**5. Átvevő:** A vevő vagy a szállítójegy kiállítójának képviselője, vagy meghatalmazottja. Csak természetes személy lehet. Nevét és lakcímét a szállítmány átvételekor az átvevő tünteti fel. Belföldi átvétel esetén **minden esetben kitöltendő!**

**6. Fuvarozó:** A fuvarozást vállalkozóként végzőnek a vállalkozás nevét és székhelyét kell itt feltüntetni.
A szállítójegy nem feleltethető meg a díj ellenében közúti árutovábbítást végző tehergépjármű fuvarlevelének, de a felek közötti szállítási szerződésben foglaltaktól függően annak mellékletét képezheti. **Minden esetben kitöltendő!**

**7. Rendszám:** A szállítójármű és vontatmányának forgalmi rendszáma. Amennyiben a fuvarozás során a szállítójegyen feltüntetett jármű és vontatmányának egysége valamilyen okból kifolyólag a szállítás során megváltozna, azt a megjegyzések rovatban köteles a fuvarozó dokumentálni. **Minden esetben kitöltendő!**

**8. Műveleti lap/Fakiterm. bejelentés üi. szám:** A műveleti lap sorszámát az erdőből kikerülő faanyag esetében kell feltüntetni, míg a fásításból, szabad rendelkezésű erdőből származó faanyag esetén a fakitermelés bejelentésére rendszeresített nyomtatvány erdészeti hatóság által kiadott záradékának ügyiratszámát szükséges megadni. A műveleti lap helyett az erdő esetében félévenként beadott, a fakitermelések végrehajtásáról szóló bejelentés megjelölése nem fogadható el. Az erdei faválasztéknak a későbbi, nem a fakitermelés helyéről történő szállítása esetében is a szállítójegy kiállítójának kötelezettsége, hogy a szállítmány esetében annak eredetmegjelölése érdekében feltüntesse azokat a bizonylat számokat, amelyek alapján a szállított faanyag kitermelése megtörtént. **Kitöltése** **elhagyható**, amennyiben a faanyag szállítása nem közvetlenül a fakitermeléssel érintett erdőrészletből, vagy nem olyan rakodóról történik, ahol a készletre vétel az erdőrészletre elkülönítetten valósul meg.

**9. Számla száma:** a szállított termék értékesítését bizonylatoló számla sorszáma. **Kitöltése elhagyható**, ha a szállítójegy kiállítására nem számla alapján kerül sor

**10. EKÁER szám:** az Elektronikus Közúti Áruforgalom Ellenőrző Rendszer működéséről szóló miniszteri rendelet hatálya alá tartozó áruszállítás esetén **minden esetben kitöltendő**.

**11. Menetlevél száma:** Feltüntetése tehergépjárművel történő áruszállítás esetén ajánlott, de **kitöltése** **nem kötelező.**

**12. Szállítási távolság:** **Kitöltése nem kötelező**. Kitöltése az ellenőrzést gyorsítja, az érintett felek közötti elszámolást, teljesítést könnyíti.

**13. Kilométeróra, vagy üzemóra állás induláskor:** **Kitöltése nem kötelező**. Kitöltése az ellenőrzést gyorsítja, az érintett felek közötti elszámolást, teljesítést könnyíti.

**14. Szállított termék megnevezése:** A termék alatt olyan szállított tétel értendő, amely más tételektől a csomagolás módja, vagy egyéb fizikai paraméterek alapján megkülönböztethető, és az értékesítés során önálló egységárral is elkülönített. A termék minőségének és egyéb ismertető jeleinek feltüntetése ezt az önálló termékként történő elkülönítést szolgálja. A kellő gondosság elve szerinti rendszerben az uniós előírásoknak megfelelően a termékekről megfelelő termékleírásnak kell rendelkezésre állnia. A termék megnevezése **minden esetben kitöltendő!**

**15. Fafajkód:** Az egyes termék tételeket alkotó fafajt, vagy fafajokat kell feltüntetni rövidítve, a 153/2009. (XI. 13.) FVM rendelet 1. számú mellékletében található fafajok erdőtervi jele alapján. Tűzifa szállítmány esetén lehetőség van „kemény lombos tűzifa” vagy „lágy lombos tűzifa” termék megnevezés használatára. Ezek esetében is a szállított terméket alkotó fafajok kódjainak felsorolása szükséges. **Minden esetben kitöltendő!**

**16. Mennyiség:** A termék mennyiségét kell feltüntetni tételenként két tizedes jegy pontossággal. M**inden esetben kitöltendő!**

**17. Mértékegység:** A tételenként meghatározott mennyiség mérési egységét kell feltüntetni. Olyan mértékegységet kell választani, amivel a szállítmány mennyisége a szállítás során objektív módon ellenőrizhető. A megadott mértékegységhez tartozó mennyiségben észlelt bizonyítható eltérés esetében az adott termékrész esetében a hatóság annak illegális eredetét kell, hogy vélelmezze. **Minden esetben kitöltendő!**

**18. Tűzifa szállítás esetén**

**Tömegmérés helye:** Ha a tűzifa fogyasztó részére történő értékesítése tömegre történik, kötelezően fel kell tüntetni a tömegmérés helyét. **Kitöltése elhagyható,** amennyiben a tűzifa értékesítése nem tömegre történik!

**Mérlegtanúsító jel, hitelesítési bizonylat azonosító száma**: A tömegmérés helyén végzett mérlegelés tényét az ott kiállított mérlegelési jeggyel lehet igazolni, melyet mellékletként csatolni kell, vagy mérlegelési jegy kiállítása helyett lehetőség van a mérlegen elhelyezett törvényes tanúsító jel vagy hitelesítési bizonyítvány azonosítójának feltüntetésére. Mérlegelési jegy mellékletként történő csatolása esetében **kitöltése elhagyható**.

**Tűzifa tájékoztatót átvettem:** Tűzifa fogyasztó részére történő szállítása esetében kötelező a jogszabályban meghatározottak szerint a NÉBIH honlapján közzétett fogyasztói tájékoztató átadása. Amennyiben tehát az átvevő fogyasztónak minősül, azaz olyan természetes, vagy jogi személy, aki a gazdasági, vagy szakmai tevékenysége körén kívül vásárolja meg a tűzifát, akkor részére a tűzifa tájékoztatót át kell adni. Ezt a megfelelő állítás aláhúzásával és az átvevő-fogyasztó aláírásával tudja igazolni. A rovat **kitöltése** **elhagyható**, amennyiben nem fogyasztó részére történik a tűzifa értékesítése

**19. Árutömeg bizonylat vagy nyilatkozat azonosítója:** Ömlesztett árut szállító, 10 tonna össztömeget meghaladó szállítójárművek esetén kell alkalmazni, azonban a közlekedési hatóság az erdei faválasztékokat jellemzően ömlesztett árunak tekinti. Az árutömeg bizonylat vagy nyilatkozat tartalmát külön jogszabály határozza meg, a fuvarlevél kötelező melléklete, így a rovat **kitöltése nem kötelező.**

**20. Mellékletek:** A rovat **kitöltése nem kötelező**. Mellékletként csatolható a mérlegelési jegy, a fuvarlevél, egyéb árukísérő dokumentumok, például a rönkfelvételi lap, stb.

**21. Megjegyzések:** A rovat **kitöltése elhagyható**. Minden olyan információt itt lehet feltüntetni, amelyre külön hely nem lett a nyomtatványon rendszeresítve. Az eredetileg kitöltött adatokban a szállítás folyamán bekövetkezett változásokat itt kell rögzíteni a vonatkozó rovat sorszámára hivatkozva.

**22. Kiállítás időpontja:** A szállítójegy kiállítás időpontjának az minősül, amikor a szállító aláírásával igazoltan szállításra átveszi a nyomtatványt, ezért a két aláírás egy időponthoz tartozik. A szállító a fuvarozó nevében eljáró természetes személy. **Minden esetben kitöltendő!**

**23. Szállítás:** **Kitöltése elhagyható,** amennyiben a 22. és 24. rovat szerint a szállításra történő átvétel időpontjában a szállítás megkezdődik, illetve a szállítmány megérkezésekor annak átvétele azonnal megtörténik. Amennyiben a jelzett tevékenységek között egyértelműen beazonosítható eltérés tapasztalható, egyik, vagy mindkét időpont rögzítése szükséges a szállítójegyen.

**24. Szállítótól átvette:** Az átvevő tölti ki a szállítmány átvételének pillanatában, az átvevő 5. rovatban történő név és lakcím adatainak feltüntetését követően. Belföldi átvétel esetén **minden esetben kitöltendő!**